Document ID: 32010R0326
Publication Date: 2010-04-21

Content:
REGOLAMENT TAL-KUMMISSJONI (UE) Nru 326/2010
tal-21 ta’ April 2010
li jemenda r-Regolament tal-Kummissjoni (KEE) Nru 3846/87 li jistabbilixxi nomenklatura ta’ prodotti agrikoli għal rifużjoni tal-esportazzjoni
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1) [Ir-Regolament Uniku dwar l-OKS], u b'mod partikolari l-Artikolu 170 tiegħu,
Billi:
(1)
Ir-Regolament tal-Kummissjoni (KEE) Nru 3846/87 (2) jistabbilixxi nomenklatura ta’ prodotti agrikoli għal rifużjoni tal-esportazzjoni fuq il-bażi tan-Nomenklatura Maqgħuda.
(2)
In-nomenklatura tar-rifużjoni tipprovdi li l-ġobnijiet għandhom ikunu eliġibbli għar-rifużjoni tal-esportazzjoni jekk jissodisfaw ir-rekwiżiti minimi rigward il-materja xotta tal-ħalib u x-xaħam tal-ħalib. Tip partikolari ta' ġobon magħmul f'xi Stati Membri ġodda jissodisfa dawk ir-rekwiżiti neċessarji iżda ma jibbenefikax minn rifużjoni minħabba li mhux kopert mis-sistema ta' klassifikazzjoni attwali tan-nomenklatura tar-rifużjoni tal-esportazzjoni. Minħabba l-importanza ta' dan il-ġobon partikolari għall-industrija tal-ħalib, ikun xieraq li jiżdiedu l-kodiċijiet tal-prodott li jippermettu li dak il-ġobon ikun klassifikat taħt in-nomenklatura tar-rifużjoni tal-esportazzjoni.
(3)
Ir-Regolament tal-Kummissjoni (KE) Nru 1187/2009 tas-27 ta' Novembru 2009 li jistipula regoli dettaljati speċjali għall-applikazzjoni tar-Regolament tal-Kunsill (KE) Nru 1234/2007 fir-rigward tal-liċenzji tal-esportazzjoni u r-rifużjonijiet tal-esportazzjoni għall-ħalib u l-prodotti tal-ħalib (3), irrevoka r-Regolament (KE) Nru 1282/2006 tas-17 ta' Awwissu 2006 li jistipula regoli dettaljati speċjali għall-applikazzjoni tar-Regolament tal-Kunsill (KE) Nru 1255/1999 dwar liċenzji ta' esportazzjoni u rifużjonijiet dwar esportazzjonijiet tal-ħalib u tal-prodotti tal-ħalib (4). Ir-referenzi fin-noti ta' qiegħ il-paġna Nru 4 u 14 tat-Taqsima 9 tal-Anness I għar-Regolament (KEE) Nru 3846/87 għalhekk għandhom ikunu aġġornati.
(4)
Ir-Regolament (KEE) Nru 3846/87 għalhekk għandu jkun emendat skont dan.
(5)
Il-miżuri pprovduti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Anness I għar-Regolament (KEE) Nru 3846/87 huwa emendat skont l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ April 2010

Metadata:
Eurovoc Level 1 Categories: 100147
100156
Eurovoc Level 2 Categories: 100194
100246
Eurovoc Level 3 Categories: 2477
3584
All Eurovoc Categories: 2068
3577